《夜宿田家》
清代·赵文楷

月出一丈高，众星垂纂纂。驱车问田舍，径窄苍耳满。

犬吠松溪寒，花繁竹篱短。田父知客来，倾壶春酿暖。

自言久不雨，苗长欲生秆。县吏正催科，追呼不得缓。

我今苦行迈，何时遂疏散。亦知尘土容，不入烟霞伴。

夜半邻鸡鸣，神清梦魂断。天明登前途，露下衣如浣。

作者简介：赵文楷，字逸书，号介山，太湖人。嘉庆丙辰一甲一名进士，授修撰，历官山西雁平道。有《石柏山房诗存》。